b"\n_START_ARTICLE_\nChildren of Bodom\n_START_SECTION_\nBiografija\n_START_PARAGRAPH_\nSpomladi 1993 sta se Alexi Laiho in Jaska Raatikainen odlo\xc4\x8dila, da bosta ustanovila death metal skupino, takrat \xc5\xa1e pod imenom Inearthed. Alexi je bil zelo nadarjen kitarist, ki je prevzel tudi vokale, Jaska je bil bobnar, prvi basist skupine pa je bil Samuli Miettinen. Avgusta 1994 so Inearthed v Munkkiniemen studiu posneli svoj prvi demo Implosion of Heaven, ki je vseboval tri pesmi in outro. Alexi je napisal glasbo, Samuli pa besedila. Leta 1995 sta Alexi in Jaska posnela drugi demo, imenovan Ubiguitous Absence of Remission, snemala pa sta v svetovno znanem Astia studiu pod nadzorom Anssi Kippa. Miettinen pri snemanju ni sodeloval, a se je takrat \xc5\xa1e vedno \xc5\xa1tel za \xc4\x8dlana skupine, saj je napisal besedila za vse pesmi. Laiho in Raatikainen sta se pri drugem demo posnetku odlo\xc4\x8dila, da bosta v pesmi dodala klaviature, ki sta jih igrala oba, ena pesem pa je vklju\xc4\x8devala celo \xc5\xbeenski vokal. Tudi ta izdelek je vseboval tri pesmi in outro, glasba pa je bila bolj v stilu melodi\xc4\x8dnega death metala kot pa na prvem demu. Po snemanju se je skupini pridru\xc5\xbeil Raatikainenov prijatelj, kitarist Alexander Kuoppala._NEWLINE_V za\xc4\x8detku leta 1996 je Miettinen zapustil Inearthed, skupini pa sta se pridru\xc5\xbeila basist Henkka Seppala in klaviaturist Jani Pera Pirisjoki. Obnovljena skupina je februarja istega leta posnela tretji demo z naslovom Shining. Spet so snemali v Astia studiu, producent pa je bil spet Anssi Kippo. Inearthed so odigrali nekaj manj\xc5\xa1ih koncertov v klubih njihovega mesteca Espoo in na enem manj\xc5\xa1em metal festivalu v mestu Lappeenranta. Skupina je bila takrat zaradi neuspeha tik pred razpadom, a odlo\xc4\x8dili so se nadaljevati skupno glasbeno pot._NEWLINE_Leta 1997 so Inearthed razposlali njihov najnovej\xc5\xa1i demo \xc5\xa1tevilnim zalo\xc5\xbebam, vendar nobena od njih ni bila navdu\xc5\xa1ena nad posnetki in se ni zanimala zanje (saj so bili le \xc5\xa1e ena izmed skupin v morju melodi\xc4\x8dnih death metalcev). Tako so se odlo\xc4\x8dili narediti korak naprej. Zopet so se zbrali v Astia studiu in pri\xc4\x8deli s snemanjem novega materiala za njihov debitantski album. Odpu\xc5\xa1\xc4\x8den je bil klaviaturist Jani Pera Pirisjoki, saj so potrebovali nekoga bolj\xc5\xa1ega. Datum za snemanje v studiu je bil dolo\xc4\x8den in skupina je morala najti hitro zamenjavo. Jaska se je spomnil prijatelja iz srednje \xc5\xa1ole Janneja Wirmanka, ki takrat \xc5\xa1e ni bil v metal vodah, vendar je bil zelo nadarjen pianist. Ostalim \xc4\x8dlanom je bil Janne in njegovo igranje zelo v\xc5\xa1e\xc4\x8d, zato so povabili k sodelovanju za nedolo\xc4\x8den \xc4\x8das._NEWLINE_Postava je bila tako sestavljena in pripravljena na snemanje sedmih novih pesmi za njihov prvenec Something Wild. Album so financirali sami, saj \xc5\xa1e niso imeli nobene pogodbe s kak\xc5\xa1no zalo\xc5\xbebo. Snemanje je stalo okrog 3500 evrov, kar je bil velik zalogaj - sploh po mla\xc4\x8dnem odzivu ob\xc4\x8dinstva na prej\xc5\xa1nje izdelke. Na novo so posneli tudi njihovo starej\xc5\xa1o pesem Talking of the Trees, ki so jo posneli na njihovem tretjem demu. Odlo\xc4\x8dili so se, da je vendarle ne posnamejo na prvenec, saj ne bi dosegla kvalitete ostalih sedmih pesmi. Le-te je vse napisal Alexi, le za eno pesem je bilo napisano besedilo, pri ostalih so besede iz ust letele na pamet. Stil glasbe na albumu Something Wild je te\xc5\xbeko opisati, saj vklju\xc4\x8duje elemente speed, black, death in heavy metal glasbe s kar nekaj vplivi klasi\xc4\x8dne glasbe. Po produciranju albuma so dobili, takrat \xc5\xa1e vedno pod imenom Inearthed, ponudbo neke belgijske zalo\xc5\xbebe, ki pa se je izkazala za slabo, saj sama ni zmogla niti stro\xc5\xa1kov snemanja in promoviranja albuma. Skupini tako ni preostalo ni\xc4\x8d drugega, kot da na lastno pest proda 1000 izvodov albuma._NEWLINE_Preko Kuoppale in Samija Tenetze je kopijo albuma v roke dobil Ewo Rytkonen, ki je bil zaposlen pri finski zalozbi Spinefarm Records. Izdelek mu je bil tako v\xc5\xa1e\xc4\x8d, da je skupini ponudil pogodbo dva dni za tem, ko je preposlu\xc5\xa1al album. Fantje so tako imeli dobro pogodbo \xc5\xbee v \xc5\xbeepu, vendar so bili \xc5\xa1e vedno zavezani pri belgijski zalo\xc5\xbebi. Vendar so se zna\xc5\xa1li, belgijcem so rekli, da je skupina Inearthed razpadla, delo pa so nadaljevali pri Spinefarm Recordsu pod novim imenom. Skupina je tako spremenila ime v Children of Bodom in podpisala pogodbo za 3 albume. Novo ime jim je predlagal manager zalo\xc5\xbebe, ko je slu\xc4\x8dajno videl v telefonskem imeniku ime jezero Bodom (tam se je zgodil eden najbolj ravzpitih mno\xc5\xbei\xc4\x8dnih umorov v finski zgodovini). Zalo\xc5\xbeba jim je pla\xc4\x8dala celo za nazaj - za snemanje albuma Something Wild._NEWLINE_Novembra 1997, po izdaji albuma Something Wild, so se odpravili na snemanje svojega prvega videospota, za pesem Deadnight Warrior. V snemanje so vlo\xc5\xbeili manj kot 1000 evrov, a jim je pod re\xc5\xbeijo Mikea Lindberga uspelo posneti videospot. Snemali so pono\xc4\x8di pri -15\xc2\xa0\xc2\xb0C._NEWLINE_Decembra 1997 so odigrali kot predskupina slavnim Dimmu Borgir, to je bil prvi koncert z novo zasedbo in novim imenom. Na koncertu je bil tudi \xc4\x8dlan nem\xc5\xa1ke zalo\xc5\xbebe Nuclear Blast. Pozneje so preko njih album izdali po vsej Evropi. Children of Bodom so tako postajali vedno bolj pomembni \xc4\x8dlen finske underground scene._NEWLINE_2. februarja 1998 je Something Wild iz\xc5\xa1el \xc5\xa1e v drugih dr\xc5\xbeavah po Evropi (Nuclear Blast) in na Japonskem (Toys Factory). Takrat je napo\xc4\x8dil \xc4\x8das za prvo resnej\xc5\xa1o turnejo za fante. 3. marca so se odpravili na Nuclear Blast turnejo, skupaj z Disbelief, Crack Up, Night in Gales, Agathodaimon, Covenant, Hypocrisy in Benediction. Na \xc5\xbealost se Janne zaradi izpitov ni mogel udele\xc5\xbeiti turneje, tako da je njegovo mesto za klaviaturami prevzela Erna Siikavirta. Turneja je bila za fante dokaj uspe\xc5\xa1na, saj so bili predskupina kar nekaj ve\xc4\x8djim bandom ter so si iz koncerta na koncert zvesto pridobivali privr\xc5\xbeence. Medtem se je album Something Wild po svetu prodal v zavidljivem \xc5\xa1tevilu - 17.000 izvodov._NEWLINE_Kasneje istega leta so v Astia Studiu posneli dve novi pesmi - Towards Dead End in preprosto naslovljeno skladbo Children of Bodom, ki so jo izdali kot single. Le-ta se je uspe\xc5\xa1no prodajal ter dosegel zlato naklado._NEWLINE_Avgusta 1998 je skupina prvi\xc4\x8d nastopila na nem\xc5\xa1kem Wacken open air festivalu. Tokrat je bil zraven Janne in skupaj so odigrali odli\xc4\x8den koncert ter tako navdu\xc5\xa1ili \xc5\xa1e vec novih obo\xc5\xbeevalcev. Na za\xc4\x8detku septembra so Children of Bodom prvic v \xc5\xbeivo odigrali novo pesem, naslovljeno Forevermore, ki je danes znana pod imenom Downfall._NEWLINE_Po tem je septembra sledila \xc5\xa1e ena Nuclear Blast turneja in Children of Bodom so igrali na vseh koncertih turneje. To je bila druga evropska turneja, ki je promovirala prvi album. Preigravali so tudi novo pesem Towards Dead End, ki jo je bilo mo\xc4\x8d sli\xc5\xa1ati tudi na nekaterih poletnih festivalih. Na tej turneji se je ponovila zgodba - Janne se zaradi \xc5\xa1ole ni mogel pridru\xc5\xbeiti skupini, tako da ga je na odru nadomestila Kimberly Goss - biv\xc5\xa1a klaviaturistka Dimmu Borginov._NEWLINE_Kljub te\xc5\xbekem koncertnemu letu je Alexi na\xc5\xa1el \xc4\x8das za pisanje in ustvarjanje novih pesmi za novi album, ki so ga snemali v Astia Studiu do januarja 1999. Sredi leta 1998 so \xc5\xbee posneli 5 demo posnetkov. Dve prej posneti pesmi, Children of Bodom in Towards Dead End, so skupaj s sedmimi novimi pesmimi in dvema priredbama posneli \xc5\xa1e enkrat. Ena izmed priredb je bila pesem finskih thrash legend Stone - No Commands. Druga priredba, skladba Hellion skupine W.A.S.P., jim ni bila v\xc5\xa1e\xc4\x8d, zato je niso izdali. Sprva so hoteli album poimenovati Towards Dead End, vendar so se raj\xc5\xa1i odlo\xc4\x8dili za ime Hatebreeder. Dva tedna pred izdajo albuma na Finskem so izdali \xc5\xa1e single Downfall skupaj s priredbo No Commands. Za pesem Downfall so posneli tudi videospot, katerega je spet re\xc5\xbeiral Mika Lindberg. Nekaj mesecev kasneje je album Hatebreeder iz\xc5\xa1el po celem svetu ter hitro zajadral na vrhove glasbenih lestvic. CoB so s tem albumom dosegli pravo mero hitrosti, agresivnosti in melodi\xc4\x8dnosti._NEWLINE_Pred njihovo tretjo turnejo po Evropi so dobili odli\xc4\x8dno ponudbo za nekaj julijskih koncertov na Japonskem - skupaj s skupinama Sinergy in In Flames. Vsi koncerti so bili razprodani, publika 1500 ljudi pa je naredila fantasti\xc4\x8dno vzdu\xc5\xa1je. Spinefarm so pri\xc5\xa1li na dan z idejo, da bi CoB posneli njihove koncertne nastope. Po monta\xc5\xbei teh posnetkov so bili fantje navdu\xc5\xa1eni nad sli\xc5\xa1anim, zato so se kar dogovorili o izdaji tretjega albuma Tokyo Warhearts, ki je bil torej posnet v \xc5\xbeivo. Album je iz\xc5\xa1el oktobra, \xc5\xa1e prej, septembra, pa so se odpravili na tretjo evropsko turnejo; tokrat s priznanima skupinama Arch Enemy in Dark Tranquillity ter znanci iz Japonske turneje In Flames._NEWLINE_Decembra 1999 so se fantje spet odpravili v Astia Studio, kjer so posneli dve novi priredbi, in sicer Don't Stop at the Top skupine Scorpions ter skladbo Waiting skupine King Diamond. Konec februarja 2000 so posneli novo pesem Hate Me!, ki so jo izdali kot single, na katerega so dodali tudi novo verzijo priredbe Hellion. Izdelek je \xc5\xa1el na trg maja 2000 in se je prodajal zelo dobro, dosegel je celo platinasto naklado. Julija je skupina nastopala na finskih festivalih kot so Tuska Open air in Ilosaari Rock, kjer so igrali tudi njihovo najnovej\xc5\xa1o pesem._NEWLINE_Nov album naj bi bil posnet \xc5\xbee do konca aprila, vendar so snemanje prestavili na avgust, saj so se odlo\xc4\x8dili za spremembo - album so posneli v Tagtgrenovemu Abyss Studiu na \xc5\xa0vedskem, saj so se hoteli re\xc5\xa1iti tipi\xc4\x8dne finske \xc4\x8diste produkcije. Pred tem so se prvi\xc4\x8d pojavil tudi v ZDA, kjer so odigrali koncert na znanem Milwaukee Metalfestu. V studiu so delali od avgusta do septembra in snemali 6 dni na teden - po 9 ur na dan. Posnetih je bilo osem novih pesmi, med njimi tudi Kissing the Shadows, ki je bila napisana kar med snemanjem v studiu. Na novo so posneli tudi njihov single hate me! in priredbo skladbe Ozzyja Osbournea Shot in the Dark. Spet so posneli videospot, tokrat za pesem Everytime I Die. Novi album z naslovom Follow the Reaper je iz\xc5\xa1el na Finskem 30. oktobra in v preostalem svetu 22. januarja naslednje leto._NEWLINE_Po izdanem albumu so se CoB odpravili na svojo do sedaj najve\xc4\x8djo turnejo. Udele\xc5\xbeili so se turneje Nuclear Fire/Led by the Reaper, kjer so bili glavna to\xc4\x8dka, poleg skupine Primal Fear, po evropskem delu turneje pa jih je spremljala (pred)skupina Sacred Steel. Po kon\xc4\x8dani dvomese\xc4\x8dni turneji so se odpravili \xc5\xa1e v Korejo in na Japonsko. Na\xc4\x8drtovana je bila tudi turneja po ZDA, vendar je bila zaradi \xc5\xa1olskih obveznosti Henkka in Jaska odpovedana._NEWLINE_Sredi leta 2001 se je skupina spet odpravila v Astia studio, kjer so posneli dve priredbi - thrash metal legendo Silent Scream (Slayer) in Iron Maiden priredbo Aces High. Po azijski turneji so odigrali \xc5\xa1e osem koncertov v Ju\xc5\xbeni Ameriki in na poljskem Mystic festivalu. Oktobra pa so se fantom uresni\xc4\x8dile sanje - v italiji so nastopili kot predskupina ameriskim thrasherjem Slayer. Decembra so odigrali \xc5\xa1e nekaj koncertov po njihovi domovini, potem pa se je skupina odlo\xc4\x8dila za kraj\xc5\xa1i po\xc4\x8ditek._NEWLINE_Leta 2002 je kon\xc4\x8dno napo\xc4\x8dil \xc4\x8das za snemanje novega singla, snemali so ponovno v Astia Studiu. Singel je vseboval novo pesem You're Better off Dead! in punk priredbo Somebody Put Something in my Drink od Ramonesov, izdali pa naj bi ga 1. julija isto leto. Nekoliko se je zavleklo, saj so fantje iskali novo zalo\xc5\xbebo. Po treh albumih izdanih pri zalo\xc5\xbebi Spinefarm so fantje \xc5\xbeeleli preizkusiti nekaj novega, vendar so \xc5\xa1e ostali zaradi tega, ker je velika zalo\xc5\xbeba Universal kupila njihovo Spinefarm. Prekinili pa so pogodbo z Nucler Blastom. Singel so na finskem izdali 17. septembra, po tem pa so igrali na treh evropskih metal festivalih - Dynamo, Wacken Open Air in Metaldayz. Na teh festivalih so preigravali \xc5\xa1e eno novo pesem, imenovano Needled 24/7. Kasneje so se \xc5\xa1e enkrat ustavili v Astia Studiu, kjer so pri\xc4\x8deli s snemanjem dolgo pri\xc4\x8dakovanega \xc4\x8detrtega studijskega albuma. Nove pesmi so zvenele najbolj surovo in brutalno do zdaj, skupina pa se je prvi\xc4\x8d odlo\xc4\x8dila tudi za snemanje dvojnih kitarskih riffov._NEWLINE_7. januarja 2003 je na finskem je uradno iz\xc5\xa1el novi album, imenovan Hate Crew Deathroll. Ostali svet je na izdajo albuma \xc4\x8dakal \xc5\xa1e dobre tri mesece, v tem obdobju pa je skupina posnela prvi videospot z novega albuma, in sicer za pesem Needled 24/7. Nad videospotom so bili razo\xc4\x8darani, saj je re\xc5\xbeiser o vsem odlo\xc4\x8dal sam in brez posvetovanja s skupino v spot postavil cirku\xc5\xa1ke \xc5\xa1otore in balerine._NEWLINE_13. januarja so se odpravili v Headline Studio, kjer so posneli pesem Latomeri - novo priredbo finskih punk legend Klamydia. Dolo\xc4\x8deni so bili tudi \xc5\xbee datumi za novo, oziroma prvo pravo headlinersko turnejo po Evropi, februarja pa so odigrali tudi nekaj koncertov na Japonskem, kot predskupina Robu Halfordu. Med koncertiranjem pa so na doma\xc4\x8dem finskem prodali 15000 izvodov novega albuma in tako dosegli prvo zlato naklado studijskega albuma._NEWLINE_10. marca, po izdaji novega albuma \xc5\xa1e drugod po svetu, so se skupaj s Soilwork in ameri\xc4\x8dani Shadows Fall odpravili na turnejo, imenovano Hate Crew Rolling Over Europe 2003. Cela turneja je po\xc5\xbeela velik uspeh, saj je bil skoraj vsak koncert razprodan. CoB so igrali 90 minutne koncerte, ki so vklju\xc4\x8devali kitarski solo spopad (Alexi in Janne) ter bobnarski solo. Poletje je bil \xc4\x8das za igranje na mad\xc5\xbearskem Summer Rocks festivalu in finskem Tuska open air festivalu._NEWLINE_14. julija pa je napo\xc4\x8dil velik \xc5\xa1ok za vse privr\xc5\xbeence (tudi za skupino samo) - Alexander se je odlo\xc4\x8dil zapustiti skupino, ker v tem delu ni ve\xc4\x8d u\xc5\xbeival. Nastop na Tuska open air festivalu je bil njegov poslovilni koncert za vse finske obo\xc5\xbeevalce. Kljub temu, da je Alexander zapustil band, so imeli CoB \xc5\xbee potrjene koncertne datume po Ameriki in na Japonskem - nekako so morali dokon\xc4\x8dati svetovno Hate Crew Deathroll turnejo, zato so morali najti drugega kitarista. Tukaj je vsko\xc4\x8dil Alexijev idol, legenda Roope Latvala. V dveh tednih, do nastopa v Moskvi, se je moral nau\xc4\x8diti vse njihove pesmi, ki so jih preigravali na koncertih._NEWLINE_Septembra so (samo) na Japonskem, preko zalo\xc5\xbebe Toys Factory, izdali prvi Best of album, ki nosi naslov Bestbreeder - from 1997 - 2000. Album vklju\xc4\x8duje pesmi s prvih treh albumov, poleg teh pa so na album posneli \xc5\xa1e novo priredbo - Rebel Yell (od Billya Idola), ki so jo posneli v Wirmanovem Beyond Abilities Studiu. Rebel Yell je prva pesem posneta brez Kuoppale - posneli so jo preostali \xc5\xa1tirje \xc4\x8dlani skupine. 5. septembra so se fantje skupaj s Soilwork vrnili na Japonsko, njihovi koncerti pa so prvi\xc4\x8d vklju\xc4\x8devali trojni solo spopad (Alexi, Janne in Roope). Po koncu te uspe\xc5\xa1ne turneje je skupina posnela \xc5\xa1e en videospot, tokrat za njihovo najljub\xc5\xa1o pesem z novega albuma - Sixpounder. \xc4\x8ceprav Alexander ni bil ve\xc4\x8d \xc4\x8dlan skupine je vseeno nastopil v videospotu, kar je bilo v veliko zadovoljstvo in presene\xc4\x8denje za obo\xc5\xbeevalce._NEWLINE_7. novembra so se odpravili \xc5\xa1e na obljubljeno ameri\xc5\xa1ko turnejo, ki je vklju\xc4\x8devala 30 koncertov, skupaj z Dimmu Borgir, Nevermore in Hypocrisy. \xc4\x8ceprav so imeli le pol ure \xc4\x8dasa in so po navadi odigrali le \xc5\xa1est pesmi, je ob\xc4\x8dinstvo norelo ob vsakem koncertu._NEWLINE_Leta 2004 je Roope sodeloval tudi pri snemanju singla Trashed, Lost & Strungout in je sedaj reden \xc4\x8dlan skupine."